Brocka, Július, poslanec NR SR (2014-12-11):
... pokúsil som sa brániť konflikt záujmov Gábora Gála ako advokáta, ktorý sa angažuje v prípade rozvodov. Keď niekto za ním príde a chce, aby ho advokát rozviedol, tak zastupuje túto dvojicu a zároveň ale musí podľa zákona chrániť aj verejný záujem. Tu v rozprave ho jeden kolega teda upozornil, že on je v konflikte záujmov, lebo on na rozvodoch vlastne zarába. Len keby, si predstavte, že by boli rozvody možné dohodou, a teda tieto páry, ktoré sa chcú rozviesť, by sa neobracali na Gábora Gála, na advokátov, tak vlastne by sa oveľa viac párov rozviedlo. Lebo ja predpokladám, že Gábor Gál je aj úspešný vo svojej advokátskej praxi, že sa mu nejaké to manželstvo podarilo zachrániť, takže ja si myslím, že Gábor Gál je v konflikte záujmov, ktorý je vo verejnom záujme. (Reakcia z pléna.) Urobil som skratku, príliš... (reakcia spravodajcu), predkladatelia hovoria, že neprípustná skratka. Áno, ale ja si myslím, že jeho pôsobenie v súčasnej situácii ako advokáta podľa dnes platnej legislatívy je z hľadiska sledovania verejného záujmu menej škodlivé ako napríklad stav, ktorý by nastal po prijatí tohto zákona. Zhodneme sa na tom, že po prijatí tohto zákona by bolo viac rozvodov? Tak v tom zase nevidím logiku ja. KDH nepodporí takýto návrh už z principiálneho dôvodu. To znamená rozvody dohodou nie. My uznávame, že rozvody sú problém. Je to vážna situácia. Predpokladáme, ak príde k takejto situácii, že sa dvaja zosobášení partneri rozhodnú rozviesť, že to je stav, keď jednoducho už nechcú spolu byť a nie z ľahkovážnych, ale z vážnych dôvodov dnes súdy manželstvá rozvádzajú. Čiže je problém na Slovensku sa rozviesť? Nie je. Usudzujem najmä z toho, že na Slovensku takmer každé druhé manželstvo sa rozvádza. To znamená, rozvodov je na Slovensku veľmi veľa a to je problém. Problém na Slovensku nie je, že je problém sa rozviesť. Problém na Slovensku je, že je veľmi veľa rozvodov. A ja si myslím, že by sme nemali robiť a podporovať kroky, ktoré vedú ešte k zhoršovaniu tohto stavu. Ten stav je nie vo verejnom záujme, aby bolo viac rozvodov, aby bolo viac rozvedených párov. A teraz nemyslím na traumy, ktoré tu spomenuli predkladatelia alebo v rozprave niekto z poslancov. Proste už ten fakt, že tak veľa rozvodov na Slovensku existuje, tak je to spojené s obrovským množstvom traumy jednotlivcov, dvojíc a, samozrejme, má to aj svoje pre spoločnosť aj iné súvislosti, aj ekonomické, aj sociálne. Pre deti je rozvod traumou nielen vtedy, keď sú malé. Stabilná spoločnosť je taká; ja to trošku obrátim, že ten slogan, aká je rodina, taká je dedina, aká je dedina, taká je krajina. Stabilná spoločnosť je taká, v ktorej sú stabilné rodiny. Tento návrh, s ktorým prichádzajú predkladatelia, inštitút manželstva skôr oslabuje a ešte viac pomery v spoločnosti by skôr destabilizoval. A práve existujúce, niekto to nazýva, ťažkosti spojené s rozvodom sú často jedinou možnosťou, ako manželstvo, ktoré je možné zachrániť, sa zachráni. A o tom by možno teda mohli hovoriť aj tí skúsení advokáti, ktorí majú aj takéto pozitívne príklady a skúsenosti. To, že je rozvod pre niekoho trauma, nie je v našej situácii dôvod, aby sme súčasnú prax rozvodov ešte viac liberalizovali. Verejný záujem je, aby rozvodov bolo čo najmenej. To je výhodné aj pre jednotlivcov, to je výhodné aj pre celú spoločnosť. My by sme mali postupovať úplne opačne. Nie zľahčovať a liberalizovať podmienky rozvodov, ale, naopak, robiť všetko preto, aby k rozvodom, aby ich bolo čo najmenej, aby podľa možnosti k nim nedochádzalo. Ak napríklad tak dochádza z ekonomických, sociálnych či z nejakých iných, dokonca niekto tu spomínal ľahkovážnych dôvodov, že drobný, malý konflikt a keď je taká možnosť dohodou sa rozviesť, tak by sa rozviedli a možno by ich to neskôr aj mrzelo. A už je to ďalšia komplikácia, možnože na tom by zasa iní zarábali. Takže manželstvám v kríze, rodinám v kríze by sme mali skôr pomáhať zmenšovať ich iné problémy, ale určite nie takto. KDH tento návrh preto nepodporí. Ďakujem za vašu pozornosť.